ÖNÉLETRAJZ

Dr. Alföldi Zoltán agrármérnök, humánökológus
1963. november 27-én születtem Győrben. Gimnáziumi tanulmányaimat a győri Révai Miklós Gimnázium biológia tagozatos osztályában folytattam, ahol 1982-ben érettségiztem. Agrármérnöki tanulmányaimat a Keszthelyi Agrártudományi Egyetem keszthelyi Karán, Általános Agrármérnöki Szakon folytattam. Okleveles agrármérnök végzettséget 1988-ban a Keszthelyi Agrártudományi Egyetem Mezőgazdaságtudományi Karán szereztem. Ezt követően kutatóasszisztensként a nagy múltú Georgikon Növénytermesztéstani Tanszékén kezdtem el dolgozni 1988-ban, ahol kukorica genetikai-élettani-nemesítési kutatásokat végeztem Előbb 1991-ben egy fél évet Svájcban, a Zürichi Egyetem mezőgazdasági kutatóintézetében, majd 1992-93 között 1 évet az Egyesült Államokban, a világ egyik vezető agrárkutatási központjában, az Iowai Állami Egyetemen töltöttem, svájci állami-, illetve amerikai Fulbright-ösztöndíjasként. Egyetemi doktori (PhD) fokozatot 1998-ban a Pannon Agrártudományi Egyetem Georgikon Mezőgazdaságtudományi Karán, Keszthelyen szereztem summa cum laude minősítéssel. Doktori dolgozatomat a különböző kukorica fajták nitrogén-hasznosító képességének vizsgálatáról írtam. 2011 januárjában az ELTE Természettudományi Karán humánökológus szakképzettséget szereztem.

Jelenleg is első munkahelyemen, a Pannon Egyetem Georgikon Kar, Növénytudományi és Biotechnológia Tanszékén dolgozom egyetemi docensként. 2001-ben 3 hónapot töltöttem a Tokiói Mezőgazdasági és Technológiai Egyetemen biotechnológiai kutatások végzésével, 2007-ben pedig ugyancsak 3 hónapot az olaszországi Udinei Egyetemen bioetikai kutatásokkal. Békéssy György Posztdoktori Ösztöndíjas voltam 2001 és 2004 között. Ebben az időszakban megalapítottam a Georgikon Karon a Növénytermesztési Intézet Biotechnológiai Laboratóriumát, ahol azóta is növénygenetikai kutatási programok folynak.

Az egyetemi oktatásban 20 éve veszek részt graduális, posztgraduális és PhD szinteken, különböző szakokon, magyar és angol nyelvű kurzusok vezetésével. A növénynemesítés, növényi biotechnológia és bioetika tantárgyakon kívül humánökológiai, településökológiai, környezeti nevelési, és környezeti erőforrás gazdálkodási ismereteket is oktatok a Georgikonon. Munkahelyemen számos szak tantervi programjának kidolgozásában vettem részt (pl. 2006-ban bevezettem Keszthelyen a környezeti- és agrár bioetika oktatását, 2007-ben pedig a HEFOP-program keretében elkészítettem a „Humánökológia” elektronikus egyetemi oktatási tananyagot; 2014-ben pedig az Ökológia című angol, és Az Ökológia alapjai című magyar nyelvű elektronikus egyetemi jegyzetet). Tagja vagyok a Természetvédelmi Mérnök Szak Szakbizottságának. Erasmus-vendégoktatója voltam 2005-ben és 2008-ban bioetika és biotechnológia szakterületeken az olaszországi Modenai Egyetemnek. 2011 tavaszán 4 hónapos Környezeti nevelés továbbképzést tartottam több kollégámmal együtt óvodai és általános iskolai pedagógusoknak Keszthelyen, a Goldmark Károly Művelődési Központ szervezésében. A tanfolyam anyagát 2010-ben Környezeti nevelés címmel jegyzet formájában is összefoglaltuk és kiadtuk. A közösségi tudás megőrzése és hatékony felhasználása céljából kutatótársaimmal és hallgatóinkkal kutatási programot indítottunk a gyimesi és moldvai csángó magyarok etnobiológiai-etnoökológiai ismereteinek összegyűjtésére és feldolgozására.
Angol nyelvből magyar középfokú (1988) és nemzetközi (TOEFL, 1992) nyelvvizsgákkal, illetve C2 Mester szintű felsőfokú képzettséggel (2010-2011) rendelkezem. A Veszprémi Akadémiai Bizottság Biológiai Szakbizottságának, illetve Biotechnológiai és Növényélettani Munka-csoportjának; a Magyar Növénynemesítők Egyesületének; valamint 2009 óta az OTKA Élettudományi Kollégium Agrár 1-es zsűrijének tagja vagyok.

Zenetanár feleségemmel 4 gyermeket (3 egyetemistát és 1 középiskolást) nevelünk. Szabadidőmet a szakmai munka és a család mellett a különböző keszthelyi civil szervezetekben végzett munka tölti ki. Alapító elnöke vagyok a 13 éves múltra visszatekintő Keszthelyi Nemzeti Kör Közhasznú Egyesületnek, és 2007 óta vezetem a Keszthely-Hévíz Kistérségi Civil Egyeztető Fórumot. Az elmúlt években sok helyi és kistérségi közösségi programot szerveztünk és valósítottunk meg. Keszthely Város Önkormányzata Oktatási, Kulturális és Ifjúsági Bizottságának munkájában 2006 és 2014 között vettem részt. Két évtizede feleségemmel tagjai vagyunk a Nagycsaládosok Keszthelyi Egyesületének; valamint a katolikus lelkiségű Magyar Schönstatt Családmozgalomnak, és a mozgalom Családakadémiájának. A Családakadémia Kentenich Kis Egyetemének 5 éves képzését házaspárként 2014-ben fejeztük be, pedagógiai témájú diploma dolgozat elkészítésével és megvédésével.
Keszthely, 2015. december 10.









Dr. Alföldi Zoltán
